A TANÁCS 2008/2004/EK RENDELETE
(2004. november 16.)
a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 181a. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
a Régiók Bizottságával folytatott konzultációt követően,
mivel:
(1)
Az Unióhoz 2004-ben nem csatlakozó kedvezményezett országok, nevezetesen Bulgária és Románia, vidéki közösségeire vonatkozó, a vidékfejlesztési stratégia kidolgozására és végrehajtására felkészítő támogatási lehetőségeket össze kell hangolni az Unióhoz 2004. május 1-jén csatlakozott kedvezményezett országokban már létező támogatási lehetőségekkel. Ezért megfelelő intézkedéseket kell bevezetni az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló, 1999. május 17-i 1257/1999/EK tanácsi rendelet (3) 33. cikke f) pontjának megfelelően.
(2)
Az 1268/1999/EK rendelet (4) rendelkezéseit a támogatás mértékének korlátai tekintetében pontosítani kell. Ugyanakkor ezen rendelkezéseket úgy kell módosítani, hogy az egyéb eszközök szerint nyújtott hitelekhez való hozzáférést megkönnyítő támogatásokat az ezen támogatási korlát alkalmazásakor nem veszik figyelembe. Az esetleges kétértelműségek megszüntetése céljából, e módosítást visszaható hatállyal minden kedvezményezett országra alkalmazni kell. Biztosítani kell azonban minden esetben az európai megállapodás keretében meghatározott felső határoknak való megfelelést.
(3)
Bulgária és Románia hegyvidéki térségeire vonatkozó, a mezőgazdasági üzemekben és a fiatal mezőgazdasági termelők részére biztosított beruházások támogatásintenzitásának mértékét 2004. január 1-jétől össze kell hangolni az 1257/1999/EK rendelet 331. cikke (2) bekezdésében előírtak szerint az Unióhoz 2004. május 1-jén csatlakozott országok hátrányos helyzetű térségeire alkalmazott szabályokkal.
(4)
A támogatásintenzitást és az összes támogatható közkiadáson belül a vidékfejlesztési intézkedésre - beleértve az infrastruktúrát és egyéb intézkedéseket is - vonatkozó közösségi hozzájárulás arányát az Unióhoz 2004-ben nem csatlakozó kedvezményezett országok - nevezetesen Bulgária és Románia - esetében az Unióhoz 2004. május 1-jén csatlakozott kedvezményezett országokban alkalmazott szabályokkal össze kell hangolni.
(5)
Az 1268/1999/EK rendelet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1268/1999/EK rendelet a következőképpen módosul:
1.
A 2. cikk a következő francia bekezdéssel egészül ki:
„-
Bulgária és Románia tekintetében, a vidéki közösségeknek a helyi vidékfejlesztési stratégia kidolgozására és végrehajtására, valamint a kísérleti jellegű, integrált, területi vidékfejlesztési stratégiára való felkészítése, az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet (5) 33. cikke f) pontjában meghatározott korlátok között..
2.
A 8. cikk helyébe a következő szöveg lép:
„8. cikk
A közösségi hozzájárulás mértéke és a támogatásintenzitás
(1) A közösségi hozzájárulás nem haladhatja meg az összes támogatható közkiadás felső határának 75 %-át.
E felső határ ugyanakkor:
a)
a 2. cikk negyedik, hetedik, tizenegyedik és tizenhatodik francia bekezdésben említett intézkedésekre, valamint bármely infrastruktúrát érintő projektre vonatkozóan 80 %;
b)
a Bizottság által kivételes természeti katasztrófa esetére hozott intézkedés szerinti kapcsolódó projektekre vonatkozóan 85 %;
c)
a 2. cikk tizenötödik francia bekezdésében és a 7. cikk (4) bekezdésében említett intézkedésekre vonatkozóan 100 %.
(2) Az állami támogatás összege nem haladhatja meg a beruházás összes támogatható költsége felső határának 50 %-át.
E felső határ ugyanakkor:
a)
a mezőgazdasági üzemekben a fiatal mezőgazdasági termelők általi beruházásokra 55 %;
b)
a hegyvidéki térségek mezőgazdasági üzemeiben való beruházásokra 60 %;
c)
a hegyvidéki térségek mezőgazdasági üzemeiben a fiatal mezőgazdasági termelők általi beruházásokra 65 %;
d)
az (1) bekezdés b) pontjában említett beruházásokra 75 %;
e)
jelentős nettó jövedelmet termelő infrastrukturális beruházásokra 100 %;
(f)
a 2. cikk tizenhatodik francia bekezdésében említett intézkedésekre 100 %.
Az állami támogatások mértékének ezen bekezdés alkalmazásában történő meghatározásakor nem kell figyelembe venni az ezen eszköz alapján meghatározott közösségi hozzájárulásból való részesedés nélkül nyújtott hitelekhez történő hozzáférést megkönnyítő nemzeti támogatásokat.
A közösségi hozzájárulás mértéke nem lépheti túl az európai megállapodás keretében az állami támogatásra - annak arányára és halmozott összegére vonatkozó - meghatározott felső határokat.
(3) A közösségi hozzájárulás összegét euróban kell kifejezni.”
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
2004. január 1-jétől kell alkalmazni.
Az 1. cikk 2. pontját 2000. január 1-jétől kezdődően kell alkalmazni, amennyiben az az 1268/1999/EK rendelet 8. cikke (2) bekezdésének újonnan bevezetett utolsó előtti albekezdésére vonatkozik.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 16-án.